CELEX: 32019D1128
Language: bg
Date: 2019-07-01 00:00:00
Title: Решение за изпълнение (ЕС) 2019/1128 на Комисията от 1 юли 2019 година относно правата на достъп до препоръките за безопасност и отговорите на тях, съхранявана в Европейския централен регистър и за отмяна на Решение 2012/780/ЕС (Текст от значение за ЕИП.)

2.7.2019   
               
               
                  BG
               
               
                  Официален вестник на Европейския съюз
               
               
                  L 177/112
               
            
         РЕШЕНИЕ ЗА ИЗПЪЛНЕНИЕ (ЕС) 2019/1128 НА КОМИСИЯТА
         от 1 юли 2019 година
         относно правата на достъп до препоръките за безопасност и отговорите на тях, съхранявана в Европейския централен регистър и за отмяна на Решение 2012/780/ЕС
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 376/2014 на Европейския парламент и на Съвета от 3 април 2014 г. за докладване, анализ и последващи действия във връзка със събития в гражданското въздухоплаване, за изменение на Регламент (ЕС) № 996/2010 на Европейския парламент и на Съвета и за отмяна на Директива 2003/42/ЕО на Европейския парламент и на Съвета и на регламенти (ЕО) № 1321/2007 и (ЕО) № 1330/2007 на Комисията (1), и по-специално член 8, параграф 4 от него,
         като има предвид, че:
         
                     (1)
                  
                  
                     Съгласно член 18, параграф 5 от Регламент (ЕС) № 996/2010 на Европейския парламент и на Съвета (2), всички препоръки за безопасност и отговорите на тях трябва да бъдат вписвани в централния регистър.
                  
               
                     (2)
                  
                  
                     Централният регистър, посочен в съображение 1, е създаден с Регламент (ЕС) № 376/2014 като Европейски централен регистър.
                  
               
                     (3)
                  
                  
                     Съгласно член 10 от Регламент (ЕС) № 376/2014, достъпът до докладите за събития, съхранявани в Европейския централен регистър, е ограничен поради поверителния им характер. От друга страна е налице законен интерес да се предостави на обществеността достъп до всички препоръки за безопасност и отговорите на тях поради общата цел на Регламент (ЕС) № 996/2010 и на Регламент (ЕС) № 376/2014 за намаляване на броя на произшествията и за насърчаване на разпространяването на заключенията от разследването на свързани с безопасността инциденти. Съществуването на такъв законен интерес се потвърждава допълнително от факта, че докладите от разследванията на безопасността, които често включват препоръки за безопасност, трябва да се публикуват съгласно Регламент (ЕС) № 996/2010.
                  
               
                     (4)
                  
                  
                     Съгласно член 8, параграф 4 от Регламент (ЕС) № 376/2014 Комисията трябва да приеме разпоредби за управлението на Европейския централен регистър. Тъй като от съображения за сигурност не следва да има никакъв пряк достъп до Европейския централен регистър, всички препоръки за безопасност и отговорите на тях, съдържащи се в Европейския централен регистър, следва да бъдат предоставени на разположение на обществеността на отделна публична уеб-страница.
                  
               
                     (5)
                  
                  
                     Следва да се гарантира, че задълженията за защита на личните данни, определени в Регламент (ЕС) 2016/679 на Европейския парламент и на Съвета (3) и Регламент (ЕС) 2018/1725 на Европейския парламент и на Съвета (4) по отношение на съхраняването, обработката и обмена на данни, се спазват по всяко време и на всички равнища.
                  
               
                     (6)
                  
                  
                     Решение 2012/780/ЕС на Комисията (5) следва да бъде отменено и заменено с настоящото решение, което в сравнение с Решение 2012/780/ЕС следва да въведе публичен достъп не само до препоръките за безопасност, но и до отговорите на тях.
                  
               
                     (7)
                  
                  
                     Мерките, предвидени в настоящото решение, са в съответствие със становището на комитета, учреден по силата на член 127 от Регламент (ЕС) 2018/1139 на Европейския парламент и на Съвета (6),
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            С настоящото решение се определят мерки по отношение на управлението на централния европейски регистър, създаден в съответствие с член 8, параграф 1 от Регламент (ЕС) № 376/2014, по отношение на достъпа до препоръките за безопасност по смисъла на член 2, параграф 15 от Регламент (ЕС) № 996/2010 и до отговорите на тях съгласно член 18, параграф 3 от посочения регламент.
         
         
            Член 2
            Статут на препоръките за безопасност и отговорите на тях
            Всички препоръки за безопасност и отговорите на тях, съдържащи се в Европейския централен регистър, се предоставят на обществеността чрез публично достъпна уеб-страница, която се създава и управлява от Комисията.
         
         
            Член 3
            Защита на личните данни
            Обработването на лични данни в рамките на настоящото решение се осъществява в съответствие с регламенти (ЕС) 2016/679 и (ЕС) 2018/1725.
         
         
            Член 4
            Поверителност
            Отговорите на препоръките за безопасност, публикувани съгласно настоящото решение, не съдържат никаква информация от поверителен характер. Държавите членки въвеждат подходящи процедури за тази цел.
         
         
            Член 5
            Отмяна
            Решение 2012/780/ЕС се отменя.
         
         
            Член 6
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 1 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 122, 24.4.2014 г., стр. 18.
         
            (2)  Регламент (ЕС) № 996/2010 на Европейския парламент и на Съвета от 20 октомври 2010 г. относно разследването и предотвратяването на произшествия и инциденти в гражданското въздухоплаване и за отмяна на Директива 94/56//ЕО (ОВ L 295, 12.11.2010 г., стр. 35).
         
            (3)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).
         
            (4)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (5)  Решение 2012/780/ЕС на Комисията от 5 декември 2012 г. за правата на достъп до централния европейски регистър на препоръки за безопасност и отговорите на тях, създаден по силата на член 18, параграф 5 от Регламент (ЕС) № 996/2010 на Европейския парламент и на Съвета относно разследването и предотвратяването на произшествия и инциденти в гражданското въздухоплаване и за отмяна на Директива 94/56/ЕО (ОВ L 342, 14.12.2012 г., стр. 46).
         
            (6)  Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз (ОВ L 212, 22.8.2018 г., стр. 1).